Bétera inicia l'estiu amb els Campus Esportius per a xiquets i joves
09 de juliol de 2021

Els més xicotets i joves de Bétera ja gaudeixen dels Campus Esportius estiuencs en el Poliesportiu municipal. Pàdel, Tennis, Basket, Futbol, Dansa i Gimnàstica Rítmica són els esports que predominen en les diferents Escoles Municipals que han oferit aquests campus. Una oferta variada per a gaudir de l'esport sense eixir de Bétera.

L'Alcaldessa i regidora d'Esports, Elia Verdevío, ha visitat aquest mateix matí aquests Campus que acullen a més de 250 veïns i veïnes de diverses edats. En l'actualitat en les instal·lacions municipals s'estan duent a terme els campus de Pàdel i Tennis de l'Escola de Pàdel i Tennis Bétera, de bàsquet amb el CB Bétera, el de dansa amb Es Dansa Escola Municipal Bétera, de multi esport amb el UD Bétera i de gimnàstica rítmica amb Elcar Bétera.

D'aquesta manera, durant la visita, Elia Verdevío, ha trobat el Poliesportiu replet de xiquets i joves practicant activitats noves i motivants per al seu gaudi. “Dóna gust veure així el nostre Poliesportiu, ple de xiquets i xiquetes, rialles, jocs i alegria” i ha volgut agrair la gran faena i esforç de tots els clubs per posar en marxa aquests Campus que animen a la població durant l'època estival, “després de tot aquest temps, amb molta cura i responsabilitat, els més xicotets i joves de Bétera es mereixen aquest temps d'activitats”

Aquests Campus s'estan duent a terme en les instal·lacions del Poliesportiu municipal amb multitud d'activitats a l'aire lliure. Un Poliesportiu que s'està millorant per a donar un bon servei als usuaris beterans.

En l'actualitat s'han col·locat diversos tendals en diferents zones per a augmentar els espais amb ombra que ja estan sent utilitzats pels participants dels Campus. A més després de les millores en la pista de pàdel, amb el canvi de gespa, es van situar noves papereres i bancs per als usuaris.

“El nostre Poliesportiu és molt gran i és necessari adequar-lo a les necessitats reals dels usuaris. Amb la instal·lació d'aquestes lones es garanteix l'ombra en espais on no hi havia”, ha continuat la regidora d'Esports, “a més a la remodelació de la pista de pàdel li hem sumat la instal·lació de nous bancs i papereres a aqueixa zona”.

Però això no és tot perquè des de l'àrea d'Esports ja s'està treballant en noves millores de les instal·lacions esportives municipals. Per tant, dins del Pla d'Inversió Local s'han destinat 400.000€ que s'invertiran directament en les infraestructures esportives de Bétera.

“Millorarem els nostres espais per a dotar d'unes millors instal·lacions a tots els veïns i veïnes de Bétera, renovarem i condicionar el nostre Poliesportiu i continuem treballant per oferir un millor servei esportiu al ciutadà. A Bétera apostem per l'esport”, ha explicat Elia Verdevío durant la seua visita.

En definitiva, uns Campus que han obert amb un gran índex de participació i que l'any vinent comptaran amb un Poliesportiu renovat, millorat i amb espais aptes a les necessitats actuals de clubs i usuaris.